महाभारत के बाद सिन्धु देश में विद्यमान सिन्धुवंश के जाटों ने महात्मा बुद्ध से प्रभावित होकर तथा मौर्य, कुषाण एवं धारण गोत्री गुप्त सम्राटों (तीनों जाटवंश) के प्रताप से सामूहिक रूप से बौद्ध-धर्म स्वीकार कर लिया और देर तक इसी धर्म में रहने से आने वाले नवीन ब्राह्मण धर्म की ओर अकस्मात् प्रवृत्त नहीं हुए। नवीन ब्राह्मण धर्म जब पश्चिम में फैला तो ये सिन्धु जाट, सिक्ख या मुसलमान हो गए। इसका विशेष कारण सिन्ध में ब्राह्मणों द्वारा जाटों पर किए गए अत्याचार थे। इसी कारण नवीन हिन्दू धर्म की ओर झुकने में अपना अपमान समझते थे। (जाटों का उत्कर्ष पृ० 296 लेखक योगेन्द्रपाल शास्त्री)। एक चच ब्राह्मण को सिन्धु राजा साहसीराय1 द्वितीय ने अपने दरबार में रख लिया। इस राजा की रानी सुहानदी से चच ने अनुचित सम्बन्ध स्थापित कर लिया और नमकहरामी करके रानी की मदद से राज्य को हड़प लिया। साहसीराय के मरने पर चच ने उस रानी से विवाह कर लिया। इस चच राजा ने सिन्धप्रदेश पर 40 वर्ष राज्य किया। यह जाटों का इतना कट्टर एवं निर्दयी शत्रु था कि इसने उनकी आर्थिक, सामाजिक तथा मानसिक दशा को कुचल डाला। (जाट इतिहास पृ० 14-15,लेखक कालिकारंजन कानूनगो; जाट इतिहास पृ० 697 लेखक ठा० देशराज; जाट्स दी एनशन्ट रूलर्ज पृ० 213 लेखक बी० एस० दहिया)। अधिक वर्णन महाभारतकाल के बाद सिन्ध में जाट राज्य के अध्याय में लिखा जाएगा।